CELEX: 52020PC0812
Language: lv
Date: 2020-12-17
Title: Priekšlikums PADOMES ĪSTENOŠANAS LĒMUMS, ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 17.12.2020
            COM(2020) 812 final
            2020/0356(NLE)
            Priekšlikums
            PADOMES ĪSTENOŠANAS LĒMUMS,
            ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Ar vēstuli, kas Komisijā reģistrēta 2020. gada 18. jūnijā, Lietuva lūdza atļauju no 2021. gada 1. janvāra piemērot pasākumu, ar ko atkāpjas no PVN direktīvas 287. panta un kas ļautu Lietuvas Republikai piemērot atbrīvojumu no PVN nodokļa maksātājiem, kuru gada apgrozījums nepārsniedz 55 000 EUR. Saskaņā ar PVN direktīvas 395. panta 2. punktu Komisija informēja pārējās dalībvalstis par Lietuvas Republikas lūgumu, nosūtot vēstules, kas datētas ar 2020. gada 10. un 11. augustu. Komisija ar 2020. gada 12. augusta vēstuli paziņoja Lietuvas Republikai, ka tās rīcībā ir visa informācija, kas vajadzīga pieprasījuma izvērtēšanai.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm ir paredzēta iespēja piemērot īpašus režīmus mazajiem uzņēmumiem, kas ietver iespēju atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli.
            
            
               Saskaņā ar PVN direktīvas 287. panta 11. punktu Lietuva drīkst atbrīvot no PVN tos nodokļa maksātājus, kuru gada apgrozījums nepārsniedz EUR 29 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā. Lietuvas Republika pievienojās euro 2015. gada 1. janvārī.
            
            
               
                  Palielinot robežvērtību personai, kas identificējama PVN nolūkā, no 45 000 EUR līdz 55 000 EUR, ir paredzēts, ka administratīvais slogs uzņēmumiem, kuri atbilst režīma kritērijiem, un it īpaši mikrouzņēmumiem, pasākuma rezultātā ievērojami samazināsies, atbrīvojot tos no daudziem parastā PVN režīma pienākumiem saistībā ar PVN, piemēram, no PVN uzskaites veikšanas vai PVN deklarāciju iesniegšanas. 
               
            
            
               Turklāt nodokļu iestādēm samazināsies darba slogs.
            
            
               Saskaņā ar Lietuvas iestāžu sniegto informāciju ir veikta trīs faktoru analīze. Pirmais faktors, ņemot vērā personas, kas reģistrējas kā PVN maksātāji, parāda, ka PVN maksātāju skaits Lietuvas Republikā kopš 2017. gada pastāvīgi pieaug, un lielāko daļu (aptuveni 90 %) personu, kas reģistrētas kā PVN maksātāji un maksā PVN valsts budžetā, veido personas, kuras ir izvēlējušās brīvprātīgo reģistrāciju. 
            
            
               
                  Otrais faktors attiecas uz ietekmi uz valsts budžeta ieņēmumiem, ko rada robežvērtības palielināšana no 45 000 EUR apgrozījuma robežvērtības līdz 55 000 EUR. Saskaņā ar Lietuvas iestāžu sniegtajām aplēsēm šis palielinājums radītu PVN ieņēmumu papildu samazinājumu 6,4 miljonu EUR apmērā gadā. Pašlaik PVN, kas nav iekasēts 45 000 EUR robežvērtības dēļ, ir 13,2 miljoni EUR gadā (ar minimālo robežvērtību 29 000 EUR). Salīdzinājumam – kopējie PVN ieņēmumi 2019. gadā bija 3,8 miljardi EUR.
               
            
            
            
               
                  Trešais faktors attiecas uz skarto nodokļu maksātāju skaitu. Lietuva norāda, ka 7 % no kopējā nodokļu maksātāju skaita, kuri 2019. gadā veica saimniecisko darbību Lietuvā, ir tiesīgi piemērot shēmu ar pašreizējo robežvērtību 45 000 EUR. No šiem 7 % tikai 1,8 % ir reģistrēti kā PVN maksātāji. 
               
               
                  Pamatojoties uz valsts iestāžu 2019. gadā savākto informāciju, 5 463 nodokļu maksātāju apgrozījums ir no 45 000 EUR līdz 55 000 EUR. Robežvērtības palielināšanas gadījumā visiem šiem nodokļu maksātājiem būtu tiesības piemērot MVU shēmu.
               
            
            
               Turklāt Lietuvas iestādes skaidro, ka pēdējos gados tās konstatēja, ka 45 000 EUR robežvērtībai nav bijusi būtiska ietekme uz PVN ieņēmumu iekasēšanu. 
            
            
               PVN reģistrācijas gada apgrozījuma robežvērtība 55 000 EUR apmērāsniegtu labumu mazajiem uzņēmumiem, jo īpaši fiziskām personām, kas iesaistītas neliela apmēra saimnieciskā darbībā, lauksaimniekiem, uz kuriem attiecas kompensējošo PVN tarifu shēma, un personām, kas sniedz pakalpojumus galapatērētājiem, kā arī personām, kuras skar vien neliela atskaitītā PVN summa, proti, iespēja nereģistrēties kā PVN maksātājam līdz 55 000 EUR gada apgrozījuma robežvērtībai šīm personām ievērojami atvieglo administratīvo un nodokļu slogu.  Šis pasākums palīdzētu arī mazajiem uzņēmumiem, kurus smagi skārusi Covid-19 pandēmija.  
            
            
               
                  Pasākumam ir fakultatīvs raksturs. Proti, mazajiem uzņēmumiem, kuru apgrozījums nepārsniedz robežvērtību, joprojām būs iespēja izmantot savas tiesības piemērot parasto PVN režīmu.
               
               
                  Parasti atkāpes piešķir uz noteiktu laiku, lai varētu izvērtēt, vai atkāpes pasākums aizvien ir lietderīgs un efektīvs. Turklāt nesen tika pārskatīti PVN direktīvas 281.–294. panta noteikumi par īpašu režīmu mazajiem uzņēmumiem. Jaunajā direktīvā, kurā paredzēti vienkāršāki PVN noteikumi mazajiem uzņēmumiem
                     2
                  , dalībvalstīm tiek prasīts vēlākais līdz 2024. gada 31. decembrim pieņemt un publicēt normatīvos un administratīvos aktus, kas vajadzīgi, lai izpildītu jaunos noteikumus. Dalībvalstīm šie valsts noteikumi būs jāpiemēro no 2025. gada 1. janvāra.
               
            
            
               Tāpēc ir lietderīgi pagarināt atkāpes piemērošanas termiņu līdz 2024. gada 31. decembrim. 
            
         
         
            
               
                   
               
            
            
               •Atbilstība spēkā esošajiem noteikumiem konkrētajā politikas jomā
            
            
               
                  Atkāpes pasākums ir saskaņā ar pamatdomu jaunajā direktīvā, ar kuru groza PVN direktīvas 281.–294. pantu par īpašo režīmu mazajiem uzņēmumiem un kura izrietēja no rīcības plāna PVN jomā
                     3
                  , un tā mērķis ir izveidot modernu un vienkāršotu režīmu šiem uzņēmumiem. Jo īpaši tā mērķis ir samazināt PVN saistību izpildes izmaksas un konkurences izkropļojumus gan valstī, gan ES līmenī, mazināt robežvērtības negatīvo ietekmi un atvieglot uzņēmumiem saistību izpildi un nodokļu administrācijai – uzraudzības veikšanu.
               
               
                  Turklāt robežvērtības palielināšana no 45 000 EUR līdz 55 000 EUR ir atbilstīga jaunajai direktīvai, jo saskaņā ar to dalībvalstis var noteikt gada apgrozījuma robežvērtību atbrīvojumam no PVN, kura nepārsniedz 85 000 EUR (vai līdzvērtīgu summu valsts valūtā).
               
               
                  Citām dalībvalstīm ir piešķirtas līdzīgas atkāpes ar mērķi atbrīvot no PVN nodokļa tos nodokļa maksātājus, kuru gada apgrozījums ir mazāks par noteiktu robežvērtību, kā tas paredzēts PVN direktīvas 285. un 287. pantā. Nīderlandei
                     4
                   noteiktā robežvērtība ir 25 000 EUR, Itālijai
                     5
                   – 30 000 EUR, Luksemburgai
                     6
                   – 35 000 EUR, Latvijai
                     7
                  , Polijai
                     8
                   un Igaunijai
                     9
                   noteiktā robežvērtība ir 40 000 EUR, Horvātijai
                     10
                   – 45 000 EUR un Maltai
                     11
                   – 20 000 EU, Ungārijai
                     12
                   – 48 000 EUR, Slovēnijai
                     13
                   – 50 000 EUR un Rumānijai
                     14
                   – 88 500 EUR.
               
               
                  Kā jau minēts, atkāpēm no PVN direktīvas vienmēr vajadzētu būt ar noteiktu beigu termiņu, lai varētu novērtēt to ietekmi. 2024. gada 31. decembra noteikšana par atkāpes pasākuma termiņa beigām, kā to pieprasīja Lietuva, ir saskaņota ar prasībām jaunajā direktīvā par vienkāršākiem PVN noteikumiem maziem un vidējiem uzņēmumiem, kas piemērojama no 2025. gada 1. janvāra. 
               
               
                  Tādējādi ierosinātais pasākums atbilst spēkā esošajiem PVN direktīvas noteikumiem.
               
            
            
               •Atbilstība pārējiem Savienības politikas virzieniem
            
            
               
                  Komisija savās gada darba programmās pastāvīgi ir uzsvērusi vajadzību pēc vienkāršākiem noteikumiem mazajiem uzņēmumiem. Šajā sakarā Komisijas 2020. gada darba programmā
                     15
                   ir minēta “īpaša MVU stratēģija, kas atvieglos mazo un vidējo uzņēmumu darbību, tās izvēršanu un paplašināšanos”. Ciktāl tas attiecas uz fiskālajiem noteikumiem, atkāpes pasākums atbilst šādiem mērķiem. Pasākums jo īpaši atbilst Komisijas 2017. gada darba programmai
                     16
                  , kura īpaši pievēršas PVN un kurā norādīts, ka mazajiem uzņēmumiem ir liels PVN saistību izpildes administratīvais slogs un ka tehniski jauninājumi rada jaunas problēmas efektīvai nodokļu iekasēšanai, un kurā ir uzsvērta nepieciešamība vienkāršot PVN mazajiem uzņēmumiem.
               
               
                  Tāpat pasākums ir saskaņā ar 2015. gada vienotā tirgus stratēģiju
                     17
                  , kurā Komisija ir paredzējusi palīdzēt maziem un vidējiem uzņēmumiem augt, cita starpā, samazinot administratīvo slogu, kas tiem liedz pilnībā izmantot vienotā tirgus priekšrocības. Tas atbilst arī pamatdomai Komisijas 2013. gada paziņojumā “Rīcības plāns uzņēmējdarbības jomā 2020. gadam – Uzņēmējdarbības gara atdzīvināšana Eiropā”
                     18
                  , kurā uzsvērta nepieciešamība vienkāršot tiesību aktus nodokļu jomā mazajiem uzņēmumiem.
               
               
                  Visbeidzot, šis pasākums ir saskaņā ar ES politiku attiecībā uz maziem un vidējiem uzņēmumiem, kas izklāstīta 2016. gada paziņojumā par jaunuzņēmumiem
                     19
                   un 2008. gada paziņojumā “Vispirms domāt par mazākajiem” – “Eiropas Mazās uzņēmējdarbības akts”
                     20
                  , kurā dalībvalstis tiek aicinātas tiesiskā regulējuma izstrādē ņemt vērā MVU īpatnības un vienkāršot spēkā esošo regulējumu.
               
               
                   2.
                        JURIDISKAIS PAMATS, SUBSIDIARITĀTE UN PROPORCIONALITĀTE
               
            
            
               •Juridiskais pamats
            
            
               
                  PVN direktīvas 395. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Eiropas Savienības ekskluzīvā kompetencē. Tādēļ subsidiaritātes principu nepiemēro.
               
            
            
               •Proporcionalitāte
            
            
               
                  Šis lēmums attiecas uz atļauju, ko piešķir dalībvalstij pēc tās lūguma, un tas neuzliek nekādus pienākumus.
               
               
                  Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot nodokļu iekasēšanu attiecībā uz mazajiem nodokļa maksātājiem un nodokļu administrācijai.
               
            
            
               •Juridiskā instrumenta izvēle
            
         
         
            
               
                  Ierosinātais instruments ir Padomes īstenošanas lēmums.
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Apspriešanās ar ieinteresētajām personām netika veikta. Šā priekšlikuma pamatā ir Lietuvas pieprasījums, un tas attiecas tikai uz šo konkrēto dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Padomes īstenošanas lēmuma priekšlikuma mērķis ir palielināt pašreizējo atbrīvojuma robežvērtību no 45 000 EUR līdz 55 000 EUR. Robežvērtības palielināšana ir vienkāršošanas pasākums, ar ko atceļ daudzus ar PVN saistītus pienākumus uzņēmumiem, kuru darbības gada apgrozījums nav lielāks par 55 000 EUR. Tam būs potenciāli pozitīva ietekme uz administratīvā sloga samazināšanu virknei nodokļa maksātāju un, attiecīgi, arī nodokļu administrācijai.
               
               
                  2019. gadā kā PVN maksātāji bija reģistrēti aptuveni 8 737 nodokļu maksātāji, no kuriem 7 664 kā PVN maksātājs reģistrējās brīvprātīgi, kas veido aptuveni 90 % no PVN maksātāju skaita. 
               
               
                  Saskaņā ar valsts iestāžu 2019. gadā savākto informāciju, 5 463 nodokļu maksātāju apgrozījums bija no 45 000 EUR līdz 55 000 EUR. Robežvērtības palielināšanas gadījumā visiem šiem nodokļu maksātājiem būtu tiesības piemērot MVU shēmu.
               
               
                  Pašlaik 7 % no kopējā to nodokļu maksātāja skaita, kuri 2019. gadā veica saimniecisko darbību Lietuvā, ir tiesīgi izmantot shēmu, piemērojot pašreizējo 45 000 EUR robežvērtību, un 1,8 % no tiem ir reģistrēti kā PVN maksātāji.
               
               
                  Saskaņā ar Lietuvas iestāžu sniegtajām aplēsēm, palielinot robežvērtību no 45 000 EUR līdz 55 000 EUR, PVN ieņēmumi gadā samazinātos vēl par 6,4 miljoniem EUR. Pašlaik PVN, kas nav iekasēts 45 000 EUR robežvērtības dēļ, ir 13,2 miljoni EUR gadā (ar minimālo robežvērtību 29 000 EUR). Salīdzinājumam – kopējie PVN ieņēmumi 2019. gadā bija 3,8 miljardi EUR.
               
               
                  Nodokļa maksātājiem šis atkāpes pasākums būs fakultatīvs. Nodokļa maksātāji varēs izvēlēties arī parasto PVN režīmu saskaņā ar Direktīvas 2006/112/EK 290. pantu. Saskaņā ar aplēsēm ietekme uz budžetu PVN ieņēmumu izteiksmē būs 20 miljoni EUR, kas tiek uzskatīta par nenozīmīgu ietekmi. 
               
            
            
               •Pamattiesības
            
            
               
                  Šim priekšlikumam nav ietekmes uz pamattiesību aizsardzību.
               
            
            
               4.IETEKME UZ BUDŽETU
            
            
               
                  Priekšlikumam nebūs nelabvēlīgas ietekmes uz ES budžetu, jo Lietuva veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu.
               
            
            
            
               2020/0356 (NLE)
            
         
         
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  21
                un jo īpaši tās 395. panta 1. punkta pirmo daļu,
            
            
               ņemot vērā Eiropas Komisijas priekšlikumu,
            
            
               tā kā:
            
            
                
            
            
               (1)Saskaņā ar Direktīvas 2006/112/EK 287. panta 11. punktu Lietuva drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 29 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā. Ar Padomes Īstenošanas lēmumu (ES) 2011/335
                  22
                Lietuvai tika atļauts piemērot īpašu pasākumu, ar ko atkāpjas no Direktīvas 2006/112/EK 287. panta, nolūkā atbrīvot no PVN tos nodokļa maksātājus, kuru gada apgrozījums nav lielāks par 45 000 EUR līdz 2020. gada 31. decembrim. 
            
            
               (2)Vēstulē, kas Komisijā reģistrēta 2020. gada 18. jūnijā, Lietuva lūdza atļauju no 2021. gada 1. janvāra līdz 2024. gada 31. decembrim piemērot īpašu pasākumu, atkāpjoties no Direktīvas 2006/112/EK 287. panta 11. punkta (“atkāpes pasākums”), lai turpinātu piemērot atbrīvojumu un palielinātu atbrīvojuma robežvērtību līdz 55 000 EUR, t. i., līdz dienai, kad dalībvalstīm jāpieņem normatīvie akti, kas vajadzīgi, lai izpildītu Padomes Direktīvu (ES) 2020/285
                  23
               , ar ko nosaka vienkāršākus PVN noteikumus mazajiem uzņēmumiem un, cita starpā, ar 2025. gada 1. janvāri no Direktīvas 2006/112/EK svītro 287. pantu. 
            
            
               (3)Ar atkāpes pasākumu nodokļa maksātāji, kuru gada apgrozījums nepārsniedz 55 000 EUR, būtu atbrīvoti no dažiem vai visiem pienākumiem saistībā ar PVN, kā minēts Direktīvas 2006/112/EK XI sadaļas 2.–6. nodaļā.
            
            
               (4)Augstākas robežvērtības noteikšana īpašajā režīmā mazajiem uzņēmumiem, kā paredzēts Direktīvas 2006/112/EK 281.–294. pantā, ir vienkāršošanas pasākums, jo tas var ievērojami samazināt mazo uzņēmumu pienākumus PVN jomā. Pieprasītā robežvērtība 55 000 EUR atbilst Direktīvas 2006/112/EK, kas grozīta ar Direktīvu (ES) 2020/285, 284. pantam.
            
            
               (5)Saskaņā ar Direktīvas 2006/112/EK 395. panta 2. punkta otro daļu Komisija ar 2020. gada 10. un 11. augusta vēstulēm informēja pārējās dalībvalstis par Lietuvas pieprasījumu. Komisija 2020. gada 12. augusta vēstulē paziņoja Lietuvai, ka tās rīcībā ir visa informācija, kas nepieciešama pieprasījuma izvērtēšanai.
            
            
               (6)Nodokļa maksātājiem šis atkāpes pasākums ir fakultatīvs. Nodokļa maksātāji joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu.
            
            
               (7)Saskaņā ar Lietuvas sniegto informāciju atkāpes pasākumam būs tikai nenozīmīga ietekme uz Lietuves galapatēriņa posmā iekasēto PVN ieņēmumu kopējo summu.
            
            
               (8)Atkāpes pasākumam nebūs negatīvas ietekmes uz Savienības pašu resursiem, ko veido PVN, jo Lietuva veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 6. pantu
                  24
               .
            
            
               (9)Ņemot vērā to, ka ir sagaidāms, ka palielinātā robežvērtība samazinās PVN saistības un tādējādi arī administratīvo slogu un atbilstības nodrošināšanas izmaksas mazajiem uzņēmumiem un nodokļu iestādēm, un to, ka ietekme uz kopējiem PVN ieņēmumiem ir niecīga, būtu jāatļauj Lietuvai piemērot atkāpes pasākumu. 
            
            
               (10)Atļauja piemērot atkāpi būtu jāpiešķir uz noteiktu termiņu. Termiņam vajadzētu būt pietiekami garam, lai varētu novērtēt robežvērtības efektivitāti un piemērotību. Turklāt saskaņā ar Direktīvu (ES) 2020/285 dalībvalstīm līdz 2024. gada 31. decembrim ir jāpieņem un jāpublicē normatīvie un administratīvie akti, kas vajadzīgi, lai izpildītu minētās direktīvas 1. panta prasības, un tām minētie noteikumi jāpiemēro no 2025. gada 1. janvāra. Tāpēc ir lietderīgi atļaut Lietuvai piemērot atkāpes pasākumu līdz 2024. gada 31. decembrim,
            
            
         
         
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 287. panta 11. punkta, Lietuvai tiek atļauts atbrīvot no PVN tos nodokļa maksātājus, kuru gada apgrozījums nav lielāks par 55 000 EUR.
            
            
               2. pants
            
            
               Šo lēmumu piemēro no 2021. gada 1. janvāra līdz 2024. gada 31. decembrim.
            
            
               3. pants
            
            
               Šis lēmums ir adresēts Lietuvas Republikai. 
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
               
               
                  
                     (3)
                  
                        Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā “Ceļā uz vienotu ES PVN zonu – laiks pieņemt lēmumu” (COM(2016) 148 final).
               
               
                  
                     (4)
                  
                        Padomes Īstenošanas lēmums (ES) 2018/1904 (2018. gada 4. decembris), ar ko Nīderlandei atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 310, 6.12.2018., 25. lpp.).
               
               
                  
                     (5)
                  
                        Padomes Īstenošanas lēmums (ES) 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11.–12. lpp.).
               
               
                  
                     (6)
                  
                        Padomes Īstenošanas lēmums (ES) 2019/2210 (2019. gada 19. decembris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 332, 23.12.2019., 155. lpp.).
               
               
                  
                     (7)
                  
                        Padomes Īstenošanas lēmums (ES) 2020/1261 (2020. gada 4. septembris), ar kuru groza Īstenošanas lēmumu (ES) 2017/2408, ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 296, 10.9.2020.,4.–5. lpp.).
               
               
                  
                     (8)
                  
                        Padomes Īstenošanas lēmums (ES) 2018/1919 (2018. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 311, 7.12.2018., 32. lpp.).
               
               
                  
                     (9)
                  
                        Padomes Īstenošanas lēmums (ES) 2017/563 (2017. gada 21. marts), ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 80, 25.3.2017., 33. lpp.).
               
               
                  
                     (10)
                  
                        Padomes Īstenošanas lēmums (ES) 2020/1661 (2020. gada 3. novembris), ar kuru groza Īstenošanas lēmumu (ES) 2017/1768, ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 374, 10.11.2020.,4.–5. lpp.).
               
               
                  
                     (11)
                  
                        Padomes Īstenošanas lēmums (ES) 2020/1662 (2020. gada 3. novembris), ar kuru groza Īstenošanas lēmumu (ES) 2018/279, ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 374, 10.11.2020.,6.–7. lpp.).
               
               
                  
                     (12)
                  
                        Padomes Īstenošanas lēmums (ES) 2018/1490 (2018. gada 2. oktobris), ar ko Ungārijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 252, 8.10.2018., 38. lpp.).
               
               
                  
                     (13)
                  
                        Padomes Īstenošanas lēmums (ES) 2018/1700 (2018. gada 6. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 285, 13.11.2018., 78. lpp.).
               
               
                  
                     (14)
                  
                        Padomes Īstenošanas lēmums (ES) 2020/1260 (2020. gada 4. septembris), ar kuru groza Īstenošanas lēmumu (ES) 2017/1855, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 296, 10.9.2020.,1.–3. lpp.).
               
               
                  
                     (15)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Komisijas 2020. gada darba programma – Eiropas Savienība, kas tiecas uz augstākiem mērķiem (COM(2020) 37 final).
               
               
                  
                     (16)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Komisijas 2017. gada darba programma (COM(2016) 710 final).
               
               
                  
                     (17)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotā tirgus pilnīgošana – plašākas iespējas cilvēkiem un uzņēmējdarbībai” (COM(2015) 550 final).
               
               
                  
                     (18)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Rīcības plāns uzņēmējdarbības jomā 2020. gadam – Uzņēmējdarbības gara atdzīvināšana Eiropā” (COM(2012) 795 final).
               
               
                  
                     (19)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Eiropas topošie līderi... jaunuzņēmumu un augošo uzņēmumu atbalsta iniciatīva (COM(2016) 733 final).
               
               
                  
                     (20)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” Eiropas Mazās uzņēmējdarbības akts “Small Business Act” (COM(2008) 394 galīgā redakcija).
               
               
                  
                     (21)
                  
                        OV L 347, 11.12.2006., 1. lpp.
               
               
                  
                     (22)
                  
                        Padomes Īstenošanas lēmums 2011/335/ES (2011. gada 30. maijs), ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu (
                  OV L 150, 9.6.2011., 6. lpp.
                  ).
               
               
                  
                     (23)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13.–23. lpp.).
               
               
                  
                     (24)
                  
                        Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).